Պատրիարքական առկախեալ ընտրութեան հարցին շուրջ Գումգաբուի կողմէ հրապարակուած այժմու պաշտօնական դիրքորոշումով մեր համայնքը նոր պատրիարք մը ընտրելու համար պէտք է սպասէ մինչեւ Տ. Մեսրոպ Արք. Մութաֆեանի վախճանին։ Անցեալ տարուան ալեկոծեալ ժամանակաշրջանէն վերջ որդեգրուած կամ պաշտօնապէս յայտարարուած դիրքորոշումը այսպէս է։ Յամենայնդէպս, Տ. Արամ Արք. Աթէշեանի երէկուան ելոյթին ընթացքին կային տողատակի հետաքրքրական պատգամներ։ Այդ բոլորը հետաքրքրական եւ ուշագրաւ էին նաեւ այն առումով, որ մօտաւոր անցեալին Եշիլգիւղի մէջ կազմակերպուած նման ձեւաչափով հաւաքոյթի մը ընթացքին ալ ընդհանուր փոխանորդը տողատակերուն ակնարկած էր այդ հաւանականութիւններուն։ Երէկուան ելոյթին ժամանակ քանի մը անգամ Տ. Արամ Արք. Աթէշեան առաջին տպաւորութիւնով հակասութեան նշանակութեամբ արտայայտութիւններ ունեցաւ։ Իր կանգ առած կէտերուն տրամաբանական շարունակութիւնը պիտի ըլլար ուղղակիօրէն այս խնդիրը, սակայն ան չփափաքեցաւ խորանալ։ Տանք օրինակներ.